เด็กแนว: Afternoon – บล.เออีซี
– PACE ถ้ามองเผินๆ เห็นราคาหุ้นเพสไหลลงแบบนี้นึกว …
13 ก.ค. 2560

– PACE ถ้ามองเผินๆ เห็นราคาหุ้นเพสไหลลงแบบนี้นึกว่าจะย่ำแย่ แต่ถ้านับย้อนหลังไปในปีที่เริ่มเข้าตลาด 2014 ราคาอยู่ต่ำเพียง 1.50 บาทโดยประมาณ ราคาตรงนี้จึงไม่ใช่อะไรที่แย่สุด เพียงแต่คนคาดหวังว่าตึกสูงสุดในประเทศไทยไม่ควรจะมีราคาหุ้นคล้ายดั่งบ้านเอื้ออาทร ราคาหุ้นเพิ่งมาลงจริงจังตั้งแต่ต้นปีหลังจากขึ้นไปแตะระดับเกือบสูงสุดที่ 4 บาท เพราะนักลงทุนคาดหวังว่าจะเห็นตัวเลขกำไรสวยๆ แต่แล้วผิดหวัง เพราะการส่งมอบล่าช้า การตกแต่งที่ปราณีตของห้องชุดราคาหลักร้อยล้านบาททำให้ต้องพิถีพิถัน จนลืมตกแต่งราคาหุ้นให้งดงามตามท้องเรื่องไปด้วย การลงต่อเนื่องทำให้คนจินตนาการไปต่างๆ  นานาๆ ว่าจะซ้ำรอยหุ้นหลายตัวที่รูดทราชหรือไม่ แต่ได้รับการยืนยันแล้วว่าครึ่งปีหลัง ยอดโอนโครงการมหานคร และมหาสมุทรจะได้เห็น 7 พันล้านบาท
เห็นข่าวแบบนี้แล้วยิ้มทั้งน้ำตา เป็นห่วงนักลงทุนจะได้ไม่ต้องเหลือเงินไปเช่าบ้านเอื้ออาทรอยู่ ล่าสุดถือเป็นข่าวใหญ่ เมื่อบริษัทจะได้ขายหุ้น PP ให้ ซิติค คอนสตรัคชั่น เป็นพันธมิตรคาดว่าได้เงินหลายพันล้านบาท นำมาขยายธุรกิจและคืนหนี้ระยะสั้นบางส่วน และเงินจากการโอนคอนโดก็นำมาเสริมสภาพคล่อง ทุกอย่างคลี่คลาย ปฏิเสธการมีปัญหา BE โดยสิ้นเชิง สำหรับ Backlog ปัจจุบัน 1.5 หมื่นล้านบาท เตรียมเปิดโครงการใหม่อีกด้วย ขออย่าเป็นกังวล ราคาหุ้นควรจะตีกลับได้แล้ว ส่วนกราฟลงมาสู่แนวที่เคยดิ่งเมื่อเดือนตุลาคม ซึ่งเป็นแนวดีดตัวแรง ตรงนี้ควรจะเด้งตัวกลับอีกครั้งหนึ่ง และยังมี Divergence ใน RSI ด้วย ขอประเมินแนวฟื้นตัว 3 บาท เป็นอย่างน้อย แนะนำติดไม้ติดมือกันไว้
 
 
 